ราคาทองปิดร่วง 15 ดอลล์ ตลาดคาดเฟดขึ้นดบ.
สัญญาทองคำตลาดนิวยอร์กปิดร่วงลงเมื่อคืนนี้ (17 พ.ย.) เพราะได้รับปัจจัยลบจากการแข็งค่าของสกุลเงินดอลลาร์ หลังจากตัวเลขเงินเฟ้อที่สูงขึ้นของสหรัฐส่งผลให้เกิดกระแสคาดการณ์ระลอกใหม่ว่า ธนาคารกลางสหรัฐ (FED) อาจจะปรับขึ้นอัตราดอกเบี้ยในการประชุมเดือนหน้า
18 พ.ย. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค.ร่วงลง 15 ดอลลาร์ หรือ 1.38% ปิด (17 พ.ย.) ที่ระดับ 1,068.60 ดอลลาร์/ออนซ์, สัญญาโลหะเงินส่งมอบเดือนธ.ค.ลดลง 5.1 เซนต์ หรือ 0.36% ปิดที่ 14.171 ดอลลาร์/ออนซ์, สัญญาพลาตินัมส่งมอบเดือนม.ค.ร่วงลง 10.5 ดอลลาร์ หรือ 1.21% ปิดที่ 855.00 ดอลลาร์/ออนซ์ และสัญญาพัลลาเดียมส่งมอบเดือนธ.ค.ลดลง 5.05 ดอลลาร์ หรือ 0.9% ปิดที่ 546.50 ดอลลาร์/ออนซ์
สัญญาทองคำได้รับแรงกดดันจากสกุลเงินดอลลาร์ที่แข็ค่าขึ้นเมื่อเทียบกับยูโรและเงินเยนในการซื้อขายที่ตลาดนิวยอร์กเมื่อคืนนี้ หลังจากกระทรวงแรงงานสหรัฐเปิดเผยว่า ดัชนีราคาผู้บริโภค (CPI) ปรับตัวขึ้น 0.2% ในเดือนต.ค. เมื่อเทียบรายเดือน หลังจากร่วงลงติดต่อกัน 2 เดือน ตัวเลขเงินเฟ้อที่สูงขึ้นของสหรัฐส่งผลให้เกิดการคาดการณ์ว่า เฟดอาจจะปรับขึ้นดอกเบี้ยในการประชุมเดือนหน้า
นักลงทุนจับตาดูรายงานการประชุมนโยบายการเงินของเฟดประจำวันที่ 27-28 ต.ค. ซึ่งจะมีการเปิดเผยในวันพุธนี้ตามเวลาสหรัฐ เพื่อจับสัญญาณว่าเฟดจะปรับขึ้นอัตราดอกเบี้ยในเดือนหน้าหรือไม่  ผลสำรวจความคิดเห็นของนักวิเคราะห์ล่าสุด ซึ่งจัดทำโดย CMEGroup’s Fedwatch ระบุว่า โอกาสที่เฟดจะปรับขึ้นอัตราดอกเบี้ยในการประชุมเดือนธ.ค.นั้น มีสูงเกือบ 70%